**INDOKOLÁS**

**közigazgatási szabályszegések szankcióiról szóló törvény hatálybalépésével összefüggő egyes önkormányzati rendeletek módosításáról szóló 1/2021. (I.13.) önkormányzati rendelethez**

**Általános indokolás**

2021. január 1. napján hatályba lépett a közigazgatási szabályszegések szankcióiról szóló 2017. évi CXXV. törvény (a továbbiakban: Szankció törvény), amely az általános közigazgatási rendtartásról szóló törvény hatálya alá tartozó közigazgatási hatósági eljárás során megállapított jogszabálysértések (közigazgatási szabályszegések) esetén a közigazgatási hatósági ügyben érdemi döntéssel kiszabható jogkövetkezményekre terjed ki.

A Szankció törvény megteremti a közigazgatási hatóságok által közigazgatási hatósági eljárás során megállapított, anyagi jogi jogszabálysértések miatt alkalmazható szankciókra vonatkozó egységes szabályozást. A fokozatos szankcionálás elvének figyelembevételével a közigazgatási szabályszegések szankcióiról szóló törvény meghatározza a közigazgatási szabályszegések elkövetőivel szemben alkalmazható szankciók körét és az egyes szankciók kiszabására vonatkozó előírásokat.

A Szankciótörvény értelmében a közigazgatási szankciót alkalmazó hatóság a közigazgatási szankciók alkalmazásának fokozatossága érdekében bevezeti a Közigazgatási Szankciók Nyilvántartását, amelybe a szankciót alkalmazó hatóság köteles bejegyezni az általa kiszabott szankciót.

A Szankciótörvény hatályon kívül helyezte a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. törvényt (a továbbiakban: 2017. évi CLXXIX. törvény), amely alapján önkormányzati hatósági ügyben 2021. január 1. napjáig közigazgatási szankció (közigazgatási bírság) kiszabására került sor.

A Szankció törvény hatálybalépésével szükségessé vált azon önkormányzati rendeletek módosítása, amelyben hivatkozás történik a 2017. évi CLXXIX. törvényre. Tehát a módosítása alapvetően jogharmonizációs célú.

A Szankció törvény hatálybalépését követően lépett hatályba a közigazgatási szabályszegések szankcióiról szóló törvény hatálybalépésével összefüggő egyes törvények módosításáról szóló 2020. évi CLXVIII. törvény, amelynek 155. § (3) bekezdése módosította a településkép-védelmi bírság, mint közigazgatási bírság legkisebb összegét; 50.000-Ft helyett 100.000,-Ft-ra. Ezt a módosítást szükséges átvezetni Battonya város településképének védelméről szóló önkormányzati rendeleten is.

A jogszabály-tervezet fenti indokolásának az Indokolások Tárában - a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III.13.) IM rendelet 21. § (2) bekezdés b) pontja alapján –közzététele nem szükséges.

**Battonya, 2021. január 13.**

**Varga István Tamás**

jegyző